SA Hunters - SA Jagters - Inyathipark Nuus September 2019
Pretoria het verlede week die eerste paar druppels reën gehad en donderweer ervaar. Ons vertrou dat dit die begin sal wees van `n seisoen met veel meer seën as waarvoor ons kan vra.
Ek is `n paar dae laat met die nuusbrief maar moes net die dokumentasie vir die Kongres van 2 November gereed kry en uitgestuur kry.
Die Kongres van SA Jagters vind plaas op 2 November 2019 in Pretoria. Teen hierdie tyd is die meeste afgevaardigdes reeds geregistreer en word alle ander reëlings getref. Indien u Tak nog nie die afvaardiging gefinaliseer het nie raak dit nou krisistyd. Gee asseblief die nodige aandag hieraan.
SA Jagters se Raad het besluit om twee gedenkgewere in klassieke kalibers (7 X 57 en 9,3 X 62) te laat bou ter viering van die sewentigste verjaardag. Ralph Badenhorst Jnr. Bou hierdie gewere wat lede in `n gelukkige prystrekking kan wen.
Foto’s van die twee gewere is hierte sien.
Vir die laaste kans om een van die gewere te wen:
Gebruik u eie selfoonnommer en 7X57 of 93X62 (afhangend vir watter een van die gewere u wil in aanmerking kom) as verwysing.
Die gewere sal op die aand van 1 November by die Kongresdinee deur Ralph aan die President van SA Jagters Carl Arnold oorhandig word.
SA Jagters vier vanjaar sy 70ste bestaansjaar met `n gedenkboek wat die ontstaan en geskiedenis van die Vereniging boekstaaf. Die boek bevat feite, vertellings, foto’s en interessanthede uit `n vergange era. Die boek wat teen 2 November beskikbaar behoort te wees, sal `n waardige plek op enige lid se koffietafel of boekrak kan inneem.
Maandag 7 Oktober 2019 (gister) was Wêreld Habitatdag en hierdie week is National Invasive Species week. Kom ons kyk of ons `n bydrae kan maak tot die bewaring van RSA se natuurlike habitat deur elkeen minstens een indringerplant uit te haal of uit te roei.
Die jongste beskikbare statistiek dui op daling in die stroop van renosters:
In 2014 is 1 215 renosters gestroop
In 2018 is 769 renosters gestroop
Vanaf Januarie tot Junie 2019 is 316 renosters gestroop.
Dit is steeds te veel. Die lyk of die strategie om renosters te bewaar en teen stroping te beskerm begin werk. Volledige detail is hier beskikbaar.
Trofeemeting vir die afgelope jaar het afgesluit en sewe nuwe spesierekords is geregistreer. Geluk aan die jagters wat op hierdie manier erkenning gee aan die diere wat hulle gejag het. Die nuwe rekords is vir Bosvark, Damara Dik-Dik, Rooiduiker, Steenbok, Rooijakkals, Bontebok, en Krokodil.
Bloemfontein-tak het die Lynx Optics/SAJWV Presidentskietkompetisie op 14 September 2019 op die Meerkatgat skietbaan naby Bultfontein aangebied. Baie geluk en dankie aan Pieter du Peez en sy span mense vir hulle harde werk hiermee.
Baie geluk aan die wenners van die verskillende klasse: Ope klas en Kampioenskut: Gerhard Coertzen, Bloemfontein-tak; Juniorklas: Wimpie Jacobs, Sterland-tak, Damesklas: Yvette Aggenbach, Suikerbosrand-tak, Seniorklas: Gawie Hattingh, Centurion-tak.
76 skuts het by hierdie geleentheid platinumtellings geskiet. Baie geluk!
Die Nasionale Sportskietkampioenskap vind op 25 en 26 Oktober op die Excalibur-skietbaan in Welkom plaas.
Die ledetal van SA Jagters bly konstant op 42 176 opbetaalde lede teen 7 September 2019 nadat klompie lede geblok is weens laat of nie-betaling van ledegeld.
Vir lede met toegewyde status (beide jag en sportskiet) is daar slegs die res van die maand Oktober oor om aktiwiteite vir die jaar op die aanlyn lede-administrasiestelsel te registreer om hulle status te behou. Die behoud van u vuurwapens kan afhanklik raak van hierdie status.
Uit die 16 901 toegewyde jagters het slegs 11 916 reeds genoegsame aktiwiteite registreer om die status te behou.
Uit die 11 357 toegewyde sportskuts het slegs 7 538 lede genoegsame aktiwiteite geregistreer om die status te behou.
Die Minister van Polisie se poging om met `n kortpad `n amnestie af te kondig, het misluk.
Ons advies aan lede met wapens waarvan die nuwe lisensies reeds verval het bly steeds soos volg: Bêre u wapen veilig in u kluis en doen verder niks nie. Ons verwag dat `n amnestie wel aangekondig sal word maar dit sal waarskynlik eers in 2020 gebeur.
Aan die einde van elke maand kies ons foto’s om by hierdie portefeulje in te sluit en dit ook op www.sahunters.co.za te publiseer. Lede sal ook erkenning in die vorm van goue, silwer of brons sertifikate ontvang.
Ons fotokompetisie vir die jaar het tot `n einde gekom. Gaan kyk hier na die laaste maand se finaliste. Ons het al die foto's wat lede gedurende die jaar wou instuur maar wat probleme daarmee gehad het in die laaste maand ingesluit. Daar vertoon dus ietwat meer foto’s (en meer foto’s per lid) in die laaste maand as voorheen.
Die beoordelaars sal die wenners van die goue toekennings in elke kategorie asook die algehele wenner oor die naweek beslis. Die wenner sal in die volgende nuusbrief aangekondig word.
Ons borg (Canon SA) het weer `n nuwe kamera as prys vir die algehele wenner beskikbaar gemaak. Die prys word tydens ons kongres galadinee in November oorhandig.
Hou die nuusbrief dop vir inligting oor die volgende kompetisie.
Hieronder is skakels na ons webwerf vir meer inligting oor spesiale aanbiedings vir SA Jagters se lede.
Wildman het `n tak in Centurion in Pretoria geopen. As deel van hulle promosieveldtog om hierdie tak bekend te stel, kan lede van SA Jagters wat gedurende Oktober enige produk by die nuwe winkel koop dubbel die getal Mybonus punte verwerf. Meer inligting hier.
SA Jagters is `n geregistreerde werkgewer en is volgens wet verplig om verlof aan werknemers toe te staan. Dit is vir baie jare reeds die praktyk dat die kantoor van SA Jagters tussen ongeveer 16 Desember en ongeveer 6 Januarie sluit.